CELEX: 62009TN0070
Language: da
Date: 2009-02-19 00:00:00
Title: Sag T-70/09: Sag anlagt den 19. februar 2009 — Nederlandene mod Kommissionen

18.4.2009   
            
            
               DA
            
            
               Den Europæiske Unions Tidende
            
            
               C 90/34
            
         Sag anlagt den 19. februar 2009 — Nederlandene mod Kommissionen
   (Sag T-70/09)
   2009/C 90/52
   Processprog: nederlandsk
   
      Parter
   
   
      Sagsøger: Kongeriget Nederlandene (ved C. Wissels og M. Noort, som befuldmægtigede)
   
      Sagsøgt: Kommissionen for De Europæiske Fællesskaber
   
      Sagsøgerens påstande
   
   
               —
            
            
               Delvis annullation af artikel 2 i Kommissionens beslutning K(2008) 8355 af 11. december 2008 om nedsættelse af støtte fra Den Europæiske Fond for Regionaludvikling, inden for rammerne af enhedsprogrammeringsdokumentet for regionen Groningen-Drenthe, der er omfattet af mål 2 — nr. 97.07.13.003, som blev bevilliget i overensstemmelse med Kommissionens beslutning K(1997) 1362 af 26. maj 1997, for så vidt som den førstnævnte beslutning vedrører den anvendte faste korrektion på 2 % af budgettet svarende til 1 139 346,24 EUR og anslår de ikke-støtteberettigede udgifter til et samlet beløb på 8 441 804 NLG.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Nederlandene har som begrundelse for søgsmålet for det første gjort gældende, at der foreligger en tilsidesættelse af retssikkerhedsprincippet, idet der er tale om, at en medlemsstat under påberåbelse af Domstolens praksis er pålagt pligter, uagtet at denne retspraksis ligger tidsmæssigt efter pålæggelsen af de nævnte pligter, og at de omhandlede pligter på dette tidspunkt ikke fremstod som tydelige, bestemte og forudsigelige for medlemsstaten.
   Nederlandene har subsidiært gjort gældende, at der foreligger en tilsidesættelse af begrundelsespligten, idet det ikke er nærmere begrundet, hvori den grænseoverskridende interesse, hvad angår det omhandlede projekt, som er iværksat under hånden, består, og hvis værdi er lavere end den i direktivet om offentlige bygge- og anlægskontrakter fastsatte tærskelværdi.
   Nederlandene har endelig gjort gældende, at der foreligger en tilsidesættelse af artikel 211 EF, da Kommissionen har foretaget en fast korrektion på 2 % under henvisning til en påstået manglende overholdelse af nationale projektforskrifter, selv om Kommissionen kun i forbindelse med overholdelse af fællesskabsretten har beføjelse hertil.